b'\n_START_ARTICLE_\nStolnica sv. Anastazije, Zadar\n_START_SECTION_\nZgodovina\n_START_PARAGRAPH_\nPrvi po imenu znan zadrski \xc5\xa1kof je bil Feliks, ki je sodeloval pri delu dveh senatov: v Ogleju 381 in v Milanu 390. Po izgradnji bazilike je bila ta posve\xc4\x8dena sv. Petru, apostolu, a ko je zadrski \xc5\xa1kof Donat 804 ali 808 leta dobil od bizantinskega cesarja Nikefora  mo\xc4\x8d in pepel sremske mu\xc4\x8denice sv. Anastazije, v Zadru imenovane Sto\xc5\xa1ija, je bazilika dobila njeno ime. Sarkofag v katerem se hranijo ostanki sv. Sto\xc5\xa1ije, je dal izdelati zadrski \xc5\xa1kof Donat in se hrani v stolnici na oltarju v severni apsidi, oziroma v njeni levi ladji. V novembru 1202 so Zadar po obleganju osvojili in razru\xc5\xa1ili Bene\xc4\x8dani s pomo\xc4\x8djo vitezov 4. kri\xc5\xbearske vojne, je bila mo\xc4\x8dno po\xc5\xa1kodovana tudi stolnica. Obnova je trajala celotno 13. st. in ko je bila kon\xc4\x8dana, jo je ponovno 27. maja 1285 posvetil nad\xc5\xa1kof Lovro Periander. Pro\xc4\x8delje s poznoromanskimi portali, ki ima v zgornjem delu pritlikavo galerijo s stebri\xc4\x8di, zgrajeno leta 1324._NEWLINE_Zadrski za\xc5\xa1\xc4\x8ditnici Sv. Sto\xc5\xa1iji sta se poklonila tudi dva pape\xc5\xbea. Pape\xc5\xbe Aleksander III. v \xc4\x8dasu svojega obiska v Zadru leta 1177 je obiskal stolnico Sv. Sto\xc5\xa1ije in njen grob, pape\xc5\xbe Janez Pavel II. pa jo je obiskal 9. junija 2003 ozirom se ji poklonil pred vhodnimi vrati.\n_START_SECTION_\nNotranjost\n_START_PARAGRAPH_\nNotranjost stolnice je monumentalna. Glavna ladja je trikrat \xc5\xa1ir\xc5\xa1a od stranskih, ki sta lo\xc4\x8deni s kamnitimi stebri in slopi, ki se vrstijo izmeni\xc4\x8dno. Prezbiterij je povi\xc5\xa1an, pod njim se nahaja kripta iz 12. st. V prezbiteriju so korne klopi izdelane v slogu razposajene gotike (delo Mateja Morozana, 1418-1450), nad glavnim oltarjem je zgodnjeogotski ciborij iz 1322, za njim pa kamnit prestol - katedra - za nad\xc5\xa1kofa. Na severnem zidu je marmorni oltar sv. Dominika s sliko svetnika, prenesen iz istoimenske cerkve; naslednji oltar je posve\xc4\x8den du\xc5\xa1am vic, delo bene\xc5\xa1kega kamnoseka Pietra Onega 1805; oltarna slika je delo Jakova Palme mlaj\xc5\xa1ega; na koncu ladje je marmorni oltar z marmorno oblogo lika Srca Jezusovega; v apsidi je marmorni sarkofag relikvije sv. Sto\xc5\xa1ije iz 9. st. z napisom \xc5\xa1kofa Donata, pa tudi ostanki fresk._NEWLINE_V ju\xc5\xbeni ladji je marmorni oltar za relikvije; sledi oltar sv. Zakramenta, delo kiparja A. Vivianija iz leta 1718, zelo bogato okra\xc5\xa1en s stebri in kipi, nad  tabernakljem Device Marije z mrtvim Kristusom, z Mojzesom in Elijo, na krilih ve\xc4\x8dji kipi \xc5\xa1tirih evangelistov, ni\xc5\xbeje so liki kreposti in na antipediju Jagnje Bo\xc5\xbeje; ju\xc5\xbena ladja se kon\xc4\x8da z apsido na kateri so tudi ostanki fresk. Nad bo\xc4\x8dnimi ladjami se nahajajo galerije._NEWLINE_\xc5\xa0estlistna krstilnica, ki se naslanja na ju\xc5\xbeni bok stolnice je bila poru\xc5\xa1ena do temeljev v bombardiranju 16. decembra 1943. Faksimilno je bila obnovljena leta 1989._NEWLINE_Zakristija se je imenovala tudi kapel sv. Barbare. Njeni zidovi in apsida pripadajo najstarej\xc5\xa1im delom stolnice, kot tudi talni mozaik s prikazom dveh jelenov, ki datira iz prve polovice 5. stoletja._NEWLINE_Pro\xc4\x8delje stolnice ka\xc5\xbee dovr\xc5\xa1eno harmonijo horizontalnih in vertikalnih linij. Na robovih pro\xc4\x8delja sta vgrajena na levi lev, na desni bik, simbola evangelistov Marka in Luke. Glavni portal ima v luneti gotski relief Marije z detetom, desno je sv. Sto\xc5\xa1ija, levo sv. Kr\xc5\xa1evan. Ob bogato izdelanem portalu so vgrajene figure \xc5\xa1tirih apostolov v grobem reliefu. Levi portal ima v luneti misti\xc4\x8dno jagnje, na konzolah ob lokih pa figure Marijinega oznanjenja: angel in Marija sta starej\xc5\xa1a od portala. V luneti desnega portala je samo misti\xc4\x8dno jagnje.\n_START_SECTION_\nZvonik\n_START_PARAGRAPH_\nZvonik zadrske stolnice je nastajal v dveh fazah. Pritli\xc4\x8dje in prvo nadstropje sta bila zgrajena leta 1452 (v \xc4\x8dasu nad\xc5\xa1kofa Vallaressa), zgornja nadstropja pa med 1890 in 1894; po vzoru zvonika v Rabu ga je zgradil angle\xc5\xa1ki arhitekt in umetnostni zgodovinar Thomas Graham Jackson. Tri novej\xc5\xa1a zgornja nadstropja zvonika imajo na vseh \xc5\xa1tirih straneh dvojne  bifore. Ravno steno krasijo stilizirani rastlinski mozai\xc4\x8dni okrasi, venci, ki delijo nadstropja rahlo izstopajo z mre\xc5\xbeastim okrasom. Na vrhu zvonika se dviguje visoka zaklju\xc4\x8dna osmerostrana piramida z medeninastk kipom angela._NEWLINE_Samo pet let po tem, ko je bil leta 1894 kon\xc4\x8dan, so se pojavile po\xc5\xa1kodbe na spoju starega in novega dela. Arhitekt in konzervator \xc4\x86iril Ivekovi\xc4\x87 je ugotovil, da je to posledica vibracij te\xc5\xbekih zvonov, zato so leta 1900 njihove \xc5\xbeelezne nosilce zamenjali z lesenimi.'